Drježdźany/Dresden. Chtož co na ceptarske študěrowaś a ma dobre znaśa serbskeje rěcy, ten změjo w Sakskej we pśichoźe lěpše šanse, se we fachach z numerusom claususom imatrikulěrowaś. To jo wustajone we nowej kazni za pśizwólenje wusokošulskego studiuma, kótaruž jo sakski parlament gano wobzamknuł. Wóna dej płaśeś wót 1. awgusta.
We paragrafje 6 stoj, až kandidaty za ceptarski studium mógu pśi stajenju póžedanja wopokazaś, až serbsku rěc derje znaju. A sakske wusoke šule a uniwersity deje glědaś na artikel 6 a 11 sakskeje wustawy (Verfassung), źož su pšawa Serbow w Sakskej wustajone. Za tym chowa se wótglědanje, až kandidaty za ceptarski studium z dobrymi znaśami serbskeje rěcy deje měś lažčejšy pśistup k wšyknym uniwersitam a wusokim šulam Sakskeje. Doněnta jo taki bonus se jano kandidatam na Lipšćańskej uniwersiśe dostał, su-li tam fach z numerom claususom studěrowali we kombinaciji ze studiumom serbskeje rěcy. Wótněnta buźo take pólažčenje móžne we wšyknych fachach a mimo takeje kombinacije.
szl_Latn szl_Latn